ΓΡΑΠΤΗ ΕΡΩΤΗΣΗ E-0631/98 υποβολή: Friedhelm Frischenschlager (ELDR) προς την Επιτροπή (9 Μαρτίου 1998)

Θέμα: Προγράμματα απασχόλησης γυναικών στην ΕΕ

Πόσο υψηλές είναι οι πιστώσεις ενίσχυσης που έχουν αποφασισθεί για το 1998 και έχουν προγραμματισθεί για το 1999 εκ μέρους της Ευρωπαϊκής Επιτροπής στα πλαίσια του ΕΚΤ και του ΕΓΤΠΕ-Εγγύηση και Προσανατολισμός που προορίζονται για πρωτοβουλίες στον τομέα της αγοράς εργασίας και απασχόλησης;

Είναι δυνατόν η Επιτροπή να διευκρινίσει τις διαφορετικές κατηγορίες όπως π.χ. επιμόρφωση, βελτίωση των δομών, κλπ.;

Ποιο ποσοστό από τις ανωτέρω πιστώσεις θα χρησιμοποιηθεί ειδικά για προγράμματα που αφορούν την απασχόληση των γυναικών; Είναι δυνατόν η Επιτροπή να διευκρινίσει τα ανωτέρω σύμφωνα με τις εκ μέρους κατηγορίες;

Πόσα αυστριακά προγράμματα στον τομέα της απασχόλησης των γυναικών έχουν υποβληθεί το 1996 και το 1997 στην Επιτροπή (ΓΔ V, VI, XVI);

Ποια είναι η αναλογία του αριθμού των εγκριθέντων αυστριακών προγραμμάτων σε σχέση με τον αριθμό των εγκριθέντων προγραμμάτων σε άλλα κράτη μέλη;

Πόσα από τα προγράμματα εγκρίθησαν, απερρίφθησαν ή βρίσκονται ακόμη στο στάδιο της αξιολόγησης;

Ποιοι ήταν οι συχνότεροι λόγοι απορρίψεως των αυστριακών προγραμμάτων;

Πόσο υψηλά είναι τα εγκριθέντα ποσά για το 1996 και 1997 και ποιες ήταν οι πραγματικές πληρωμές για προγράμματα υπέρ των γυναικών;

Ποια είναι κατά μέσο όρο η διάρκεια της διαδικασίας μεταξύ της παρουσιάσεως ενός προγράμματος και της εγκρίσεως ή απορρίψεως αυτού;

Ποιο είναι κατά μέσο όρο το χρονικό διάστημα που υπάρχει μεταξύ της αποδοχής των προγραμμάτων και της πραγματικής χορήγησης των πιστώσεων που έχουν εγκριθεί;

Απάντηση εκ μέρους του κ. Flynn εξ ονόματος της Επιτροπής (14 Μαΐου 1998)

Όσον αφορά την κοινοτική πρωτοβουλία «Απασχόληση», η κατάσταση έχει ως εξής:

Το σκέλος NOW (New opportunities for women) της κοινοτικής πρωτοβουλίας «Απασχόληση» προβλέπει συνεισφορά 496 εκατ. ECU (σε τιμές του 1996) για το σύνολο της Κοινότητας για την περίοδο 1994-1999. Το NOW εστιάζεται σε μέτρα στόχος των οποίων είναι η αύξηση των επαγγελματικών δραστηριοτήτων των γυναικών, η μείωση της ανεργίας και η βελτίωση της γενικής κατάστασης των μισθωτών γυναικών στην αγορά εργασίας. Κατά το πρώτο στάδιο της υλοποίησης σχεδίων, χρηματοδοτήθηκαν περίπου 750 σχέδια σε όλα τα κράτη μέλη. Στο δεύτερο στάδιο για την περίοδο 1997-1999, περίπου 1.000 σχέδια έχουν μέχρι σήμερα επιλεγεί για το σύνολο της επικράτειας της Κοινότητας.

Σύμφωνα με το εγκριθέν επιχειρησιακό πρόγραμμα στο πλαίσιο της «Απασχόλησης», η Αυστρία θα λάβει κοινοτική συνεισφορά 5,84 εκατ. ECU από το σκέλος NOW για την περίοδο 1995-1999. Για τα έτη 1996, 1997, 1998 και 1999, η κοινοτική συνεισφορά στο πλαίσιο του NOW, στην Αυστρία, ανέρχεται αντίστοιχα σε 1,23, 1,29, 1,34 και 1,40 εκατ. ECU.

Κατά το πρώτο στάδιο της υλοποίησης σχεδίων την περίοδο 1995-1997, άρχισε η εφαρμογή 16 σχεδίων NOW της Αυστρίας. Κατά το δεύτερο στάδιο, 18 σχέδια NOW έχουν επιλεγεί για να υλοποιηθούν την περίοδο 1998-1999. Η διάρκεια των σχεδίων αυτών κυμαίνεται από 18 μήνες έως 3 έτη.

Το ποσοστό της προτεραιότητας «προώθηση της ισότητας των ευκαιριών ανδρών και γυναικών» στο στόχο 3 ανέρχεται σε 17,5% περίπου. Με βάση το ποσοστό αυτό, εκτιμάται ότι το 1996 δαπανήθηκαν περίπου 12,5 εκατ. ECU για σχέδια υπέρ των γυναικών, ποσό που έφθασε τα 16,7 εκατ. ECU το 1997. Η καταβολή των ποσών του ΕΚΤ πραγματοποιείται σε δόσεις στο Δημόσιο Ταμείο στη Βιέννη και κατά συνέπεια δεν είναι εφικτό να προσδιοριστούν με μεγαλύτερη ακρίβεια τα ποσά που πράγματι διατέθηκαν για σχέδια υπέρ των γυναικών με βάση τις υπάρχουσες πληροφορίες. Δεν είναι επίσης εφικτό να προσδιοριστεί ο χρόνος που μεσολαβεί μεταξύ της έγκρισης ενός προγράμματος και της καταβολής των χρημάτων.

Σε γενικές γραμμές μπορεί να αναφερθεί ότι ενώ στο ενιαίο έγγραφο προγραμματισμού για το στόχο 3 για την Αυστρία προβλέπονται ειδικά κονδύλια για προγράμματα υπέρ των γυναικών στο πλαίσιο της προτεραιότητας «προώθηση της ισότητας των ευκαιριών ανδρών και γυναικών», οι γυναίκες θα ωφεληθούν από όλα τα μέτρα των άλλων προτεραιοτήτων (ενίσχυση των εργαζομένων που επηρεάζονται από διαρθρωτικές αλλαγές, επανένταξη των μακροχρονίως ανέργων, των περισσότερο ηλικιωμένων και των ανθρώπων που απειλούνται με αποκλεισμό, ενσωμάτωση των ατόμων με ειδικές ανάγκες και προώθηση της ενσωμάτωσης των νέων στην αγορά εργασίας). Το ίδιο ισχύει για τις παρεμβάσεις του ΕΚΤ στους στόχους 1, 2, 4 και 5β. Για παράδειγμα, στο πλαίσιο των μέτρων για την ειδίκευση και την απασχόληση (στόχος 3) στην Αυστρία, άνω του 50% των συμμετεχόντων ήταν γυναίκες. Άλλα ειδικά προγράμματα υπέρ των γυναικών δεν υπάρχουν στους άλλους άξονες προτεραιότητας.

Λεπτομερείς πληροφορίες όσον αφορά την έγκριση, την απόρριψη, την αξιολόγηση και τη χρηματοδότηση επιμέρους σχεδίων πρέπει να αναζητηθούν από τις αυστριακές αρχές, καθόσον η Ευρωπαϊκή Επιτροπή δεν παρεμβαίνει σε επίπεδο σχεδίου.